Előterjesztő: dr. Horváth Klára polgármester

Előterjesztést készítette: Kocsis Gábor jegyző

Előzetesen tárgyalja: Pénzügyi és Településfejlesztési Bizottság

Mellékletek: -

Elfogadás módja: egyszerű többség

**Előterjesztés**

**a Képviselő-testület 2019. március 28-i ülésére**

Előterjesztés címe és tárgya:Településüzemeltetési beszámoló

Tárgykört rendező jogszabályok:

* 2011. évi CLXXXIX. tv (MÖTV)

**Tisztelt Pénzügyi és Településfejlesztési Bizottság!**

**Tisztelt Képviselő-testület!**

A településüzemeltetés az anyagi és humán közszolgáltatások, az azokhoz tartozó infrastruktúra-rendszer valamint a kapcsolódó szabályozás, az irányítás, a tervezés és a végrehajtás komplex működő rendszere. Cél, hogy a településen élő lakosság, valamint az ott működő intézmények, gazdálkodó szervezetek egyéni és közösségi szükségleteinek –igényeinek elvárható szintű, folyamatos és zavartalan kielégítése, a települési komfortérzet erősítése, az élhető település feltételeinek megteremtése és nem utolsó sorban a fenntarthatóság biztosítása.

A Magyarország helyi önkormányzatairól szóló 2011. évi CLXXXIX tv. 13§ (1) bekezdésének 2. pontja az önkormányzati feladat és hatáskörök közt nevesíti a településüzemeltetést.

Bábolna Város Önkormányzata az alábbi településüzemeltetési feladatok ellátását végzi alkalmazottai vagy speciális szakértelemmel illetve gépparkkal bíró vállalkozások szerződéses megbízása segítségével:

- zöldterület gondozás,

- köztemető karbantartása,

- közutak fenntartása, karbantartása,

- település tisztasági feladatok,

- önkormányzati ingatlanok karbantartása,

- települési kártevőmentesítés,

- hótolás és síkosság mentesítés,

- erdőgazdálkodási teendők.

**I. Zöldfelületekkel és erdőterületekkel kapcsolatos feladatok**

A város növényzeti faunájának gondozása igen komplex és sokirányú munkát igényel, emiatt több résztvevő egyidejű munkájával biztosítható csak a rendezett állapotok folyamatos megőrzése. A közterületi gyepfenntartást (amely magában foglalja a parkosított városrészekkel és a játszóterekkel kapcsolatos ezirányú teendőket is ) a Communal Contact Kft. végzi megbízási szerződések alapján, összesen 177.369 négyzetméteren, mindösszesen bruttó 18.703.290 forintos díjazás ellenében. Amennyiben a városba vezető utak melletti növényzet kaszálása is szükséges az alkalmanként további közel 2 millió forintos költséggel jár. Ez a Kft. látja el a téli időszakban a kerékpárutak, járdák, lépcsők hótolását illetve síkosság mentesítését is - szintén megbízási szerződés alapján, mely magában foglalja a készenlétre állási kötelezettséget is annak érdekében, hogy esetleges rendkívüli időjárási viszonyok esetén a hatékony beavatkozás azonnal megkezdődhessen- a hó és síkosság mentesítés összességében 2,9 millió forintos kiadást jelent.

Ehhez a feladatokhoz illeszkedik továbbá a köztemető karbantartása is, a munkálatokat végző Communal Contact Kft. vállalkozói díja, az önkormányzat által alkalmazott temetőgondnok díjazása és a temetői hulladék elszállításának ellenértéke összességében éves szinten 10 millió forintba kerül.

A városban lévő növényzet egy része speciális gondozást igényel: annak érdekében, hogy az ilyen cserjék, sövények, fák és tuják parkfenntartási teendőit megfelelő tapasztalattal rendelkező cég lássa el, az önkormányzat megbízási szerződést kötött a Horváthkert-Tech Kft-vel konkrétan megjelölt területek növényzetének ápolására 2.540.000 bruttó összértékben.

A település erdőterületei is számos tennivalóval járnak: fásítás, éves erdőgazdálkodási tervek elkészítése, erdősítések műszaki átvétele, nyilvántartások naprakész vezetése és erdészeti szaktanácsadás az ezzel megbízott szakember feladata. Bábolna város Önkormányzata erdőtelepítési kötelezettségeinek teljesítésére 2019-ben 11,7 millió forintot különített el az éves költségvetésében. Az erdészeti vállalkozó személyében 2019-ben változás történt: a korábbi megbízott nem kívánt szerződést kötni erre az évre vonatkozóan, így ettől az évtől egy ácsi erdészeti vállalkozó látja el a teendőket, díjazása 12 hónapra összesen bruttó 500.000 forint.

**II. Kártevőmentesítés**

A kártevőmentesítés speciális, kémiai-biológiai ismeretek meglétét megkövetelő tevékenység, ezért az ilyen irányú kötelezettségeit az önkormányzat a megfelelő szakértelemmel rendelkező cégekkel kötött vállalkozói szerződések által teljesíti.

A D.D.D. Kft évi 2 alkalommal végez a Bábolna területén található vadgesztenyefákon aknázómoly és guignardia gomba elleni vegyszeres permetezést és szintén évi 2 alkalommal történik meg részükről az egyéb rovarkártevők elleni vegyszeres irtás végrehajtása. Ugyanez a vállalkozás hajtja végre (szintén minimum 2 alkalommal, illetve igény szerint többször is ) a melegködös technológiával történő szúnyoggyérítést az év április és szeptember hónapok közé eső időszakában .

A rágcsálómentesítés érdekében a város önkormányzata 2016-ban kötött határozatlan idejű szerződést a Bábolna Bio Kft-vel, amely az általános irtás mellett lehetőséget ad a bevándorlásból, behurcolásból kialakuló gócfertőzöttség elleni gyors és hatékony alkalomszerű fellépésre is. A kártevő és rágcsálómentesítés költségeire Bábolna Város Önkormányzata költségvetésében összességében 3 millió forintot biztosít.

A Bábolnai Közös Önkormányzati Hivatal évente megkeresi a településen működő cégeket, hogy igazolják saját területükön a rágcsálók elszaporodása elleni fellépést, illetve az üres és lakatlan ingatlanok tulajdonosait is hasonló ellenőrzésnek veti alá.

**III. Településtisztasági feladatok**

A Településgazda irányítása alatt 1 fő segédmunkás, 5 fő állandó közfoglalkoztatott és 1 fő alkalmi foglalkoztatott vesz részt a parkok és zöld felületek gondozásában, a parlagfűmentesítési program megvalósításában. Munkájuk fontos részét képezi a közterületen eldobált illetve illegálisan lerakott hulladék összegyűjtése is. Ellenőrzésre kerül általuk a közvilágítás állapota, a jelző táblák állaga és szükség esetén intézkednek a közlekedést veszélyeztető vagy akadályozó tényezők eltávolításáról is. Az NKHV Zrt. által felügyelt hulladékszállítás és szelektív szigeteken történő gyűjtésből adódó – elsősorban a nyári időszakban jelentkező – problémák kezelése is a közterületek tisztántartásával kapcsolatos tevékenységek részét képezik. A településtisztasági feladatok finanszírozására az önkormányzat a költségvetésében 12,3 millió forintot különített el – ez az összeg azonban nem lesz elegendő, tekintettel a közfoglalkoztatási programok finanszírozásában március 1-től életbe lépő, az önkormányzatok kiadásait növelő változásokra.

**IV. Közútkezelési feladatok**

A város úthálozatának minősége megfelelő, úthiba miatti baleset hosszú idő óta nem történt a közigazgatási határon belül. Az önkormányzati vagyonnak része több mint három tucat út is , ezek összhosszúsága körülbelül 18 km, ebből kiépítetlennek minősül belterületen 5 km – külterületen pedig 1,7 km . A még végleges burkolattal nem rendelkező utak aszfaltozáshoz szükséges tervek egy része már elkészült, a többi pedig jelenleg folyamatban van a mérnökök részéről.

Minden évben a tavaszi időszakban kerül sor az önkormányzati tulajdonú utak állapotának felmérésére, az ott tapasztaltak alapján hoz döntést a Képviselő-testület az elvégzendő kátyúzási és murvázási teendők helyéről és választja ki a kivitelezőt a munkálatok elvégzésére, mely munkálatokra az éves költségvetés 2,54 millió forintos keretet tartalmaz.

A már elindult Magyar Falu Programban lehetőség lesz pályázni belterületi utak felújítására is, a pályázat megnyitásakor önkormányzatunk tervezi az azon való részvételt. Az úthálózathoz kapcsolódik a csapadékvíz elvezetésének kérdésköre is, sajnos a globális felmelegedés okozta változásokból fakadó, az alkalmanként több napi átlagot meghaladó esővíz okozhat problémát rövidtávon az úthasználattal kapcsolatban. A családi házas övezetek csapadékvíz elvezető árkainak állapotát a hivatal ellenőrzi és szükség esetén a munkálatok elvégzésére is felhívja az érintett lakosokat tekintettel arra, hogy az ingatlan tulajdonosának, vagy használójának kötelessége gondoskodni az ingatlan előtti/melletti nyílt árkok, folyókák, átereszek tisztántartásáról és a csapadékvíz zavartalan lefolyását akadályozó anyagok/hulladékok eltávolításáról. A belterületi vízelvezető árkok a Bana-Bábolna csatornába csatlakoznak, melynek karbantartását a Komáromi Vizitársulat végzi a nád aratásával, a társulat éves tagdíja 107 ezer forint.

Kérjük a Tisztelt Bizottságot, valamint a Képviselő Testületet, hogy a Bábolna város településüzemeltetéséről szóló beszámolót elfogadni szíveskedjenek.

**HATÁROZATI JAVASLAT**

**…./2019. (III.28.) sz. Képviselő-testületi határozat:**

Bábolna Város Önkormányzat Képviselő-testülete

a településüzemeltetésről szóló beszámolót jóváhagyja és tudomásul veszi.

Határidő: azonnal

Felelős: polgármester

Bábolna, 2019. március 4.

**dr. Horváth Klára s.k.**

polgármester